CIVIL ปีนี้ลุ้นรายได้หมื่นล้าน
CIVIL ผู้ให้บริการด้านงานก่อสร้างและวิศวกรรมโยธาแบบครบวงจร ยังเติบโตได้ดีท่ามกลางวิกฤตโควิด
CIVIL ผู้ให้บริการด้านงานก่อสร้างและวิศวกรรมโยธาแบบครบวงจร ยังเติบโตได้ดีท่ามกลางวิกฤตโควิด
9 เม.ย. 2565

คุณค่าบริษัท
ในปี 2564 กลุ่มรับเหมาก่อสร้างหลาย ๆ ค่ายได้รับผลกระทบจากมาตรการปิดแคมป์คนงาน เพื่อสกัดการแพร่ระบาดของโควิด แต่สำหรับบริษัท ซีวิลเอนจีเนียริง จำกัด (มหาชน) หรือ CIVIL ซึ่งเป็นผู้ให้บริการด้านงานก่อสร้างและวิศวกรรมโยธาแบบครบวงจร ยังเติบโตได้ดีท่ามกลางวิกฤตโควิด โดยมีกำไรสุทธิ 192 ล้านบาท เพิ่มขึ้น 121.74% จากปี 2563 ที่มีกำไรสุทธิ 86 ล้านบาท
สาเหตุหลักมาจากการเติบโตของรายได้จากการก่อสร้างในโครงการก่อสร้างใหม่ และส่วนที่ต่อเนื่องมาจากความคืบหน้าของโครงการก่อสร้างที่เริ่มในช่วงครึ่งปีหลังปี 2564 ขณะที่อัตรากำไรขั้นต้นของโครงการก่อสร้างปรับตัวสูงขึ้น จากการบริหารโครงการก่อสร้างที่มีประสิทธิภาพด้วยเทคโนโลยีและนวัตกรรมก่อสร้างใหม่ อีกทั้งได้รับประโยชน์จากการประหยัดต่อขนาดอีกด้วย
สำหรับปี 2565 ผู้บริหารมั่นใจจะเติบโตต่อ โดยตั้งเป้ารายได้จะอยู่ที่ระดับ 10,000 ล้านบาท ซึ่งโตกว่าเป้าหมายที่เคยตั้งไว้ว่าในปีนี้จะมีรายได้เติบโต 20% อยู่ที่ระดับ 6,000 ล้านบาท จากปี 2564 ที่มีรายได้รวม 5,063 ล้านบาท  เนื่องจากปัจจุบัน ณ สิ้นปี 2564 บริษัทมีแบ็กล็อก 15,742 ล้านบาท ทยอยรับรู้รายได้ 3 ปี โดยในจำนวนนี้เป็นงานรางมากสุดที่ 48% งานถนน 40% งานสนามบิน 2% งานเขื่อน 1% และงานอื่น ๆ 9%
ขณะที่มั่นใจว่าในปีนี้บริษัทจะได้รับงานใหม่เพิ่มอีก เนื่องจากเป็นปีที่เริ่มต้นงานก่อสร้างทั้งภาครัฐและเอกชน หลังจากได้ชะลอการลงทุนโครงการไป 2 ปีจากผลกระทบการแพร่ระบาดของโควิด เช่น งานร่วมลงทุนระหว่างรัฐกับเอกชน (PPP) โครงการพัฒนาสนามบินอู่ตะเภาและเมืองการบินภาคตะวันออก, โครงการรถไฟความเร็วสูงเชื่อมสามสนามบิน, รถไฟความเร็วสูงไทย-จีน สัญญา 4-5 ช่วงบ้านโพ-พระแก้ว ที่เอกชนผู้รับงานน่าจะเริ่มการก่อสร้างภายในปีนี้
ทั้งนี้ ช่วงไตรมาส 1/2565 บริษัทยังได้ลงนามในสัญญาเพื่อรับงานใหม่อีก 9 โครงการ มูลค่ารวม 228 ล้านบาท โดยเป็นงานประเภทงานก่อสร้างทางหลวง, งานก่อสร้างระบบประปา และงานเสริมผิวแอสฟัลต์คอนกรีต เริ่มก่อสร้างแล้วในไตรมาส 1/2565 คาดว่าจะรับรู้รายได้ทั้งหมดปีนี้ ขณะที่ล่าสุดลงนามในสัญญากับกรมทางหลวง เพื่อรับงานก่อสร้างมอเตอร์เวย์ หมายเลข 82 (M82) สายทางยกระดับบางขุนเทียน-บ้านแพ้ว ช่วงเอกชัย-บ้านแพ้ว ซึ่ง CIVIL ได้รับงานตอนที่ 8 วงเงิน 1,910 ล้านบาท
นอกจากนี้ ปี 2565 ยังมีความสนใจเข้าประกวดราคา และรับงานช่วงต่อจากผู้ที่ได้รับงานอีกหลายโครงการ เช่น โครงการทางพิเศษสายกะทู้-ป่าตอง จังหวัดภูเก็ต ของการทางพิเศษแห่งประเทศไทย (กทพ.) เงินลงทุนเริ่มต้น 14,670.57 ล้านบาท เป็นต้น
…
รายชื่อผู้ถือหุ้นใหญ่
รายชื่อกรรมการ